

**P R O J E K T V E N D I M**

**Nr.\_\_\_\_\_, datë\_\_\_\_/\_\_\_\_/2024**

**“PËR DISA SHTESA DHE NDRYSHIME NË VENDIMIN NR.450, DATË 26.07.2018 TË KËSHILLIT TË MINISTRAVE “PËR BASHKËRENDIMIN DHE KOORDINIMIN E PROCESIT TË INTEGRIMIT EVROPIAN, NDËRMJET QEVERISJES QENDRORE DHE NJËSIVE TË VETËQEVERISJES VENDORE”**

Në mbështetje të nenit 100 të Kushtetutës dhe të neneve 9, pika 1, nënpika 1.1, shkronja “c”, 10, 11 dhe 12, pika 3, të Ligjit nr. 139/2015, “Për vetëqeverisjen vendore”, me propozimin e Ministrit të Shtetit për Pushtetin Vendor dhe Ministrit të Shtetit dhe Kryenegociator, Këshilli i Ministrave:

**V E N D O S I:**

1. Ndryshimin e pikës 2, 3 dhe 4 të vendimit me këtë përmbajtje:

“2. *Përgjegjësitë e strukturës së integrimit evropian në bashki janë si më poshtë vijon:*

*a) bashkërendimi dhe mbështetja e strukturave administrative të bashkisë për zbatimin e politikave, të legjislacionit, të projekteve dhe të proçeseve të lidhura apo që rrjedhin nga procesi i integrimit evropian që lidhen me vetëqeverisjen vendore dhe në veçanti me politikat rajonale dhe të kohesionit* *sipas kapitullit përkatës;*

*b) bashkërendimi i strukturave administrative dhe përfaqësimi i bashkisë në marrëdhënien me strukturat e Agjencisë për Mbështetjen e Vetëqeverisjes Vendore, për sa i takon vetëqeverisjes vendore dhe të gjitha proceset përbërëse apo të ndërlidhura me të;*

*c) bashkërendimi i strukturave administrative të bashkisë për rritjen e kapacitetit përthithës të përdorimit të asistencës së Bashkimit Evropian si dhe të donatorëve të tjerë në mbështetje të zbatimit të politikave, programeve të zhvillimit lokal si dhe politikat rajonale dhe të kohesionit;*

*d) hartimi, sipas rastit, i raporteve dhe informacioneve për të informuar ministrin përgjegjës për çështjet vendore dhe ministrin e shtetit dhe kryenegociator, lidhur me ecurinë e realizimit dhe kontributin në agjendën e integrimit evropian që ka të bëj me vetëqeverisjen vendore dhe zhvillimin rajonal dhe kohezionit, duke përfshirë por pa u kufizuar në përmbushjen e kritereve, masave dhe të standardeve që rrjedhin nga procesi i integrimit evropian dhe/ose zbatimit të asistencës së Bashkimit Evropian, për funksionet e veta apo të deleguara të bashkisë;*

*e) hartimi, sipas rastit, i raporteve ose informacioneve për të informuar ministrin përgjegjës për çështjet vendore mbi përfshirjen dhe angazhimin nga ana e bashkisë të shoqërisë civile, aktorëve të ndryshëm lokalë dhe pjesëmarrjen e publikut në procese që lidhen me identifikimin dhe përcaktimin e fushave, prioriteteve, qasjeve sektoriale dhe/ose çështjeve ku mund të orientohet kërkesa e tyre për bashkëpunimin dhe asistencën e Bashkimit Evropian.*

*e) bashkërendimi i strukturave administrative të bashkisë për përgatitjen e kontributeve periodike për raportin vjetor të progresit të arritur nga bashkia në kuadër të proceseve te integrimit evropian si dhe raporteve tematike për kapituj të ndryshëm të negociatave me Bashkimin Evropian, sipas kërkesës nga ministri përgjegjës për çështjet vendore.*

*f)*  *bashkërendimi me Sekretariatin për Integrimin Evropian dhe Agjencisë për Mbështetjen e Vetëqeverisjes Vendore për organizmin e aktiviteteve apo iniciativave që lidhen me agjendën e integrimit evropian në nivelin vendor;*

*g) informimi në mënyrë periodike i publikut dhe i grupeve të tjera të interesit për procesin e integrimit evropian, politikat dhe mundësitë për përfitim nga asistenca dhe projektet e Bashkimit Evropian nëpërmjet medias sociale dhe kanaleve të tjera të komunikimit dhe informimit.*

*gj) koordinimi midis Agjencisë për Mbështetjen e Vetëqeverisjes Vendore dhe strukturave të tjera të specializuara të bashkisë për çdo aspekt të hartimit të politikave dhe programeve kombëtare, në përputhje me legjislacionin e Bashkimit Evropian për kapitullin përkatës për zhvillimin rajonal dhe të kohesionit.*

*3. Ministri përgjegjës për çështjet vendore në bashkërendim me ministrin e shtetit dhe kryenegociator mbikëqyr, koordinon, jep orientim strategjik si dhe informon mbi procesin e integrimit evropian* *dhe politikat e programet respektive që lidhen me vetëqeverisjen vendore dhe zhvillimit rajonal dhe kohezionit, për funksionet e veta apo të deleguara të bashkisë, dhe ka këto përgjegjësi:*

*a) mbështet, koordinon dhe monitoron në bashkërendim me ministrin e shteti dhe kryenegociator procesin e zhvillimit dhe forcimit të kapaciteteve të bashkive si dhe inciativat për asistencë në këtë drejtim, për përmbushjen e kritereve që rrjedhin nga procesi i integrimit evropian si dhe përthithjen e asistencës financiare nga Bashkimi Evropian dhe në veçanti në lidhje me zhvillimin rajonal dhe të kohesionit;*

*b) mbështet dhe bashkërendon punën me bashkitë, në bashkërendim me ministrin e shteti dhe kryenegociator për identifikimin, harmonizimin dhe përcaktimin e fushave, prioriteteve, qasjeve sektorale, nevojave dhe/ose çështjeve ku mund të orientohet kërkesa e tyre për bashkëpunimin dhe asistencën e Bashkimit Evropian në raport me prioritetet kombëtare dhe rajonale;*

*c) informon nëpërmjet Agjencisë për Mbështetjen e Vetëqeverisjes Vendore mbi asistencën financiare të Bashkimit Evropian nga të cilat përfitojnë njësitë e vetëqeverisjes vendore, duke shërbyer njëkohësisht si pikë lidhjeje e tyre me strukturat përkatëse të menaxhimit të programeve të financuara nga Bashkimi Evropian;*

*ç) mbikëqyr kapacitetin dhe masën e përthithjes së asistencës së Bashkimit Evropian nga bashkitë.*

*d) siguron krijimin dhe bashkërendimin e mekanizmave të bashkëpunimit midis qeverisjes qëndrore dhe vendore për aksesin dhe përthithjen e asistencës financiare të Bashkimit Evropian dhe në veçanti në lidhje me zhvillimin rajonal dhe të kohesionit;*

*e) kujdeset për krijimin e mekanizmave për përfshirjen dhe angazhimin nga ana e bashkisë të shoqërisë civile, aktorëve të ndryshëm lokalë dhe pjesëmarrjen e publikut në procese që lidhen me identifikimin dhe përcaktimin e fushave, prioriteteve, qasjeve sektoriale dhe/ose çështjeve ku duhet të orientohet kërkesa e tyre për bashkëpunimin dhe asistencën e Bashkimit Evropian.*

*f) mbështet dhe koordinon në mënyrë periodike, nëpërmjet Agjencisë për Mbështetjen e Vetëqeverisjes Vendore, përmbushjen e detyrimeve nga bashkitë, lidhur me funksionimin e strukturave të integrimit evropian dhe ecurinë në zbatimin e funksioneve të tyre, sipas përcaktimit të këtij vendimi;*

*g) kujdeset për përmbushjen e masave për realizimin e agjendës së integrimit evropian që kanë të bëjnë me vetëqeverisjen vendore, zhvillimin rajonal dhe kohezionit si dhe për bashkëpunimin me komitetin e autoriteteve lokale dhe rajonale të Bashkimit Evropian.*

*gj) mbështet dhe koordinon kontributet e bashkive në procesin e negociatave për integrimin evropian dhe përafrimin dhe zbatimin e legjislacionit të Bashkimit Evropian;*

*h) mbështet dhe koordinon procesin e përfshirjes, konsultimit dhe kontributit të shoqatave të përfaqsuesve të njësive të vetëqeverisjes vendore në kuadër të procesit të negociatave për anëtarësim në Bashkimin Evropian dhe zbatimit të agendes së integrimit evropian, për sa i takon vetëqeverisjes vendore;*

*i) ndjek realizimin dhe bashkërendon me bashkitë dhe/ose shoqatave përfaqësuese të njësive të vetëqeverisjes vendore procesin e vlerësimit kombëtar të performancës së tyre mbi plotësimin e detyrimeve që rrjedhin nga procesi i integrimit evropian;*

*4. Ministri i shtetit dhe kryenegociator në bashkërendim me ministrin përgjegjës për çështjet vendore* *siguron pjesëmarrjen e përfaqësuesve të njësive të vetëqeverisjes vendore dhe/ose shoqatave përfaqësuese të njësive të vetëqeverisjes vendore në forumet apo strukturat konsultuese për procesin e integrimit evropian dhe të asistencës së Bashkimit Evropian për këtë proces*”.

2. Pika 5 e vendimit riformulohet si vijon:

“*Agjencia për Mbështetjen e Vetëqeverisjes Vendore në bashkëpunim me bashkitë dhe/ose shoqatat përfaqësuese të njësive të vetëqeverisjes vendore, sipas rastit, mund të krijojnë rrjete tematike me përbërjen e stafeve të strukturës së integrimit evropian si dhe atyre teknike të bashkisë për të forcuar koordinimin dhe shkëmbimin e informacionit në lidhje me kapituj të ndryshëm gjatë procesit të negociatave dhe përafrimit të legjislacionit me Bashkimin Evropian,* *për funksionet e veta apo të deleguara të bashkisë*”.

3. Ngarkohen Ministri i Shtetit për Pushtetin Vendor dhe Ministri i Shtetit Kryenegociator, Agjencia për Mbështetjen e Vetëqeverisjes Vendore dhe bashkitë për zbatimin e këtij vendimi.

Ky vendim hyn në fuqi pas botimit në “Fletoren Zyrtare”.

 **K R Y E M I N I S T R I**

**EDI RAMA**